คปภ.ยันประกันต้องจ่าย
อ้างรัฐบริหารผิดพลาดไม่ได้เบี้ยสูง7แสนล.มิตซุยรับลูก
30 ต.ค. 2565

อ้างรัฐบริหารผิดพลาดไม่ได้เบี้ยสูง7แสนล.มิตซุยรับลูก
เลขาธิการ คปภ.สมาคมประกันวินาศภัย การันตีลูกค้าทุกรายได้รับค่าสินไหมแน่นอน ประกันไม่สามารถอ้างการบริหารที่ผิดพลาดของรัฐมาเป็นเหตุไม่จ่าย 
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวถึง กรณีที่มีข้อสงสัยว่าบริษัทประกันภัยต่อในประเทศและต่างประเทศจะยกเหตุผลการบริหารจัดการน้ำที่ผิดพลาดของรัฐบาลมาเป็นข้ออ้างว่า จะไม่จ่ายสินไหมทดแทนกรณีน้ำท่วมในครั้งนี้ว่า บริษัทประกันไม่สามารถยกเหตุผลดังกล่าวมาอ้างได้ จะต้องจ่ายสินไหมทดแทน เพราะเหตุการณ์ครั้งนี้เกิดน้ำท่วมจริง
อย่างไรก็ตาม ช่วงนี้บริษัทรับประกันภัยต่อได้ชะลอการรับประกันภัยน้ำท่วมไปก่อน จนกว่าจะได้รับทราบข้อมูลความเสียหายจริง แล้วจึงจะพิจารณาเบี้ยประกันภัยน้ำท่วมในปีต่อไป ส่วนประกันภัยอื่นๆ ยังคงรับต่อสัญญาตามปกติ ยกเว้นภัยน้ำท่วม ซึ่งการปฏิบัติเช่นนี้ใช้กับประเทศอื่นๆ ด้วย ไม่ได้ใช้เฉพาะกับประเทศไทยเท่านั้น
“ทางออกหนึ่งที่เราจะนำไปต่อรองกับบริษัทประกันภัยต่อ เสนอการทำประกันภัยน้ำท่วมแบบจำกัดวงเงินความคุ้มครอง แต่ไม่ทำให้ประชาชนเสียประโยชน์ เพราะจะคำนวณวงเงินความคุ้มครองตามโอกาสความเสียหายจริงที่จะเกิดขึ้น เช่น บ้านราคา 10 ล้านบาท เดิมเคยซื้อความคุ้มครองน้ำท่วม 10 ล้านบาท แต่ต่อไปจะแนะนำให้ซื้อความคุ้มครองเพียง 15 แสนบาท เพราะน้ำท่วมอาจจะทำให้ทรัพย์สินในบ้านเสียหายเท่านี้ แต่ตัวบ้านยังคงอยู่” นายประเวช กล่าว
นายประเวช กล่าวว่า อุตสาห กรรมทั้งในและนอกนิคมอุตสาหกรรม มีการทำประกันภัยวงเงิน 6.88แสนล้านบาท คาดว่าจะเสียหาย2 แสนล้านบาท ส่วนครัวเรือนมีผู้ทำประกันวงเงิน 5.64 หมื่นล้านบาท คาดว่าจะเสียหายประมาณ 1.7 หมื่นล้านบาท หรือคาดความเสียหายรวมประมาณ 30% ของวงเงินที่เอาประกันภัยทั้งหมด โดยตัวเลขดังกล่าวเป็นเพียงประมาณการเท่านั้นอาจจะเสียหายมากกว่าหรือน้อยกว่าก็ได้
ทั้งนี้ ที่ผ่านมาทาง คปภ.ได้หารือร่วมกับสมาคมประกันวินาศภัย สมาคมประกันชีวิตไทย สภาอุตสาหกรรมแห่งประเทศไทย สภาหอการค้าไทย ในการสรุปปัญหาของผู้เอาประกันภัย เพื่อเร่งรัดกระบวนการจ่ายสินไหมทดแทนให้เร็วที่สุด โดย คปภ.ได้ผ่อนผันให้นำบริษัทประเมินราคาจากต่างประเทศเข้ามาทำงานในครั้งนี้ได้ 
นายวิชัย สันติมหกุลเลิศ ประธานคณะกรรมการประกันภัยทรัพย์สิน สมาคมประกันวินาศภัย และรองกรรมการผู้จัดการใหญ่ บริษัท มิตซุย สุมิโตโม อินชัวรันซ์ สาขาประเทศไทย เปิดเผยว่า ในกรมธรรม์ประกันภัยทรัพย์สิน หรือ IAR มีข้อความหนึ่งที่ระบุไว้ว่า จะไม่คุ้มครองความผิดพลาดที่เกิดจากการทำงาน แต่ความเสียหายที่เกิดขึ้นจากความผิดพลาดนั้น หากอยู่ในเงื่อนไขกรมธรรม์ บริษัทประกันภัยจะต้องจ่ายสินไหมทดแทนโดยไม่สามารถบิดพลิ้วได้ และไม่มีสาเหตุใดที่บริษัทประกันภัยต่อจะไม่จ่ายสินไหม เพราะเหตุการณ์ครั้งนี้เป็นน้ำท่วมชัดเจน
ขณะนี้บริษัทประกันภัยในไทยได้ทำการรายงานและติดต่อกับบริษัทประกันภัยต่อตลอดเวลาถึงจำนวนลูกค้าที่เรียกร้องค่าเสียหายเข้ามาให้บริษัทประกันภัยต่อเตรียมเงินไว้ล่วงหน้าแล้ว